Høsten 2024 foreslo flertallspartiene Arbeiderpartiet, Høyre og Miljøpartiet De Grønne i Innlandet fylkesting å legge ned Nord-Gudbrandsdal vidaregåande skule, avdeling Lom. Begrunnelsen var faglig, ikke økonomisk. Forslaget møtte sterk motstand i de bygdene der skolene ble foreslått nedlagt. Mer enn tusen demonstranter møtte på Hamar for å protestere mot nedleggelse da fylkestinget behandlet saken. I fylkestingmøte den 23. oktober 2024 ble Nord-Gudbrandsdal vidaregåande skule, avdeling Lom vedtatt nedlagt etter skoleåret 2024/25, sammen med Skarnes videregående skole, Dokka videregående skole, Nord-Gudbrandsdal vidaregåande skule, avdeling Dombås og studiestedene Flisa og Sønsterud ved Solør videregående skole.